ซีไอเอ็มบีไทยลงสนามชิงลูกค้ารายย่อย
ซีไอเอ็มบี ไทย ตั้งเป้าสินเชื่อปีนี้โต 20% เปิดศึกเจาะตลาดลูกค้ารายย่อย-เอสเอ็มอี
13 ก.พ. 2558

ซีไอเอ็มบี ไทย ตั้งเป้าสินเชื่อปีนี้โต 20% เปิดศึกเจาะตลาดลูกค้ารายย่อย-เอสเอ็มอี
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า เป้าหมายสำคัญของปี 2558 ธนาคารจะขยายฐานสินเชื่อให้เติบโต 15-20% ฐานเงินฝาก 15-20% ขณะที่รายได้ดอกเบี้ยเพิ่มขึ้น18-22% รายได้ที่ไม่ใช่ดอกเบี้ย 25-30% รวมทั้งจะรักษาส่วนต่างดอกเบี้ย (NIM) ให้มากกว่า 3.4% และคุมอัตราส่วนหนี้เสียต่อสินเชื่อรวมให้น้อยกว่า 3.4%
ทั้งนี้ ปีนี้การแข่งขันในตลาดลูกค้ารายย่อยจะรุนแรงขึ้น จึงตั้งเป้าขยายฐานลูกค้ารายย่อยที่เป็นรายใหม่อีก 2 แสนราย เพิ่มขึ้น 22% จากฐานลูกค้ารายย่อย 9 แสนราย เป็น 1.1 ล้านราย โดยเงินฝากลูกค้ารายย่อยจะระดมเพิ่ม 20% หรือ 2.2 หมื่นล้านบาท จากพอร์ต 1.2 แสนล้านบาท เป็น 1.42 แสนล้านบาท 
โดยสินเชื่อมีหลักประกันตั้งเป้าปล่อยกู้ใหม่ 1.45 หมื่นล้านบาท เพิ่มขึ้น 20% จาก 6.56 หมื่นล้านบาท เป็น 8.25 หมื่นล้านบาท ในจำนวนนี้เป็นสินเชื่อบ้าน 1.3 หมื่นล้านบาท เพื่อให้พอร์ตเพิ่มจาก 4.7 หมื่นล้านบาท เป็น 5.6 หมื่นล้านบาท เติบโต 20% ส่วนสินเชื่อบุคคลจะปล่อยกู้ใหม่ 1 หมื่นล้านบาท เพิ่มจาก 1.05 หมื่นล้านบาท เป็น 1.72 หมื่นล้านบาท เติบโตสูงถึง 65% ในกลุ่มลูกค้าคุณภาพ
สำหรับสินเชื่อเอสเอ็มอีตั้งเป้าให้กู้เพิ่ม 6,000 ล้านบาท เติบโต 16% เน้นขยายฐานลูกค้าขนาดเล็กต่อเนื่องจากปีที่แล้ว ควบคู่กับการบุกทำตลาดในต่างจังหวัด เน้นกลุ่มลูกค้าใหม่ เช่น กลุ่มการค้า ธุรกิจตามแนวตะเข็บชายแดน ภาคการผลิตและส่งออก เพื่อสร้างรายได้ค่าธรรมเนียมมากขึ้น
“ปีที่ผ่านมาธนาคารได้จัดโครงสร้างพอร์ตสินเชื่อเอสเอ็มอีใหม่ ทำให้ปีนี้มีความพร้อมจะรุกธุรกิจเอสเอ็มอีเต็มที่” นายสุภัค กล่าว
ขณะเดียวกัน ไฮไลต์ของธุรกิจรายย่อยในปีนี้คือ การขายกองทุน ตราสารหนี้ ตราสารอนุพันธ์ และ Structured Notes ผ่านสาขาธนาคาร หลังจากปีที่ผ่านมาธนาคารทำยอดขายได้สูงถึง 3 หมื่นล้านบาท ปีนี้จึงตั้งเป้ายอดขายอีก 6 หมื่นล้านบาท เพิ่มขึ้น 10% ส่วนการขายประกันชีวิตผ่านสาขาธนาคารตั้งเป้าเบี้ยปีแรก 1,300 ล้านบาทใกล้เคียงปีก่อน
นอกจากนี้ ธนาคารได้จับมือบริษัท แอดวานซ์ อินโฟร์ เซอร์วิส หรือเอไอเอส ขยายช่องทางให้บริการกลุ่มลูกค้ารายย่อยรูปแบบใหม่บนมือถือ ภายใต้ชื่อ “Beat Banking” ที่จะเปิดตัวผลิตภัณฑ์แรกอย่างเป็นทางการเร็วๆ นี้
ด้านกลุ่มลูกค้าธุรกิจขนาดใหญ่และวาณิชธนกิจปีนี้มีธุรกรรมที่กำลังเจรจา ทั้งการเสนอขายหุ้นให้ประชาชนครั้งแรก หรือไอพีโอ รวมทั้งกองทุน REIT ที่ลงทุนในอสังหาริมทรัพย์หลายรายการมูลค่ารวม 1.4 หมื่นล้านบาท และรายการซื้อขายกิจการ กว่า 1 หมื่นล้านบาท รวมทั้งมีแผนปล่อยสินเชื่อให้ผู้ประกอบการใน สปป.ลาว 3-4 รายขึ้นไป ที่ดำเนินธุรกิจผลิตไฟฟ้าพลังน้ำ อาหารและเครื่องดื่มเทรดดิ้ง รวมวงเงินสินเชื่อ 1,500-2,000 ล้านบาท